У хуткім часе распачала работу дзіцячая асамблея “Разам за мірную Беларусь”, вядучай якой стала начальнік упраўлення па справах моладзі Міністэрства адукацыі Наталля Іванаўна Пшанічная. Пра дыпламатыю і тое, як важна ўмець супрацоўнічаць, расказаў Дзмітрый Аляксандравіч Ярковіч, сакратар галоўнага ўпраўлення шматбаковай дыпламатыі Міністэрства замежных спраў краіны. “Важна, што вы пазнаяце свет не толькі па кнігах, але і сутыкаецеся з ім непасрэдна — вывучаеце замежныя мовы, вандруеце, пазнаяце новыя краіны, больш за тое, адкрываеце сябе свету, — звярнуўся ён да ўдзельнікаў форуму. — Дарэчы, сённяшняе пакаленне моладзі з’яўляецца самым шматлікім з тых, што калі-небудзь існавалі. Сёння канструктыўны ўклад моладзі ў падтрымку і садзейнічанне ў забеспячэнні міру з’яўляецца міжнародна прызнаным”.